정조 12년
戊申四月二十三日卯時上御熙政堂朝講入侍時領事蔡濟恭知事鄭好仁特進官尹坊李聖圭參贊官南鶴聞檢討官兪漢謨李東稷掌令崔景岳獻納柳匡天假注書李貞運記事官李相璜金祖淳以次進伏訖上曰進講可也漢謨讀中庸自仲尼祖述堯舜止第三十一章上讀前受音訖上曰玉堂陳文義可也漢謨曰惟天下至聖以下卽分說四德而實則無二致聖人之爲聖乃具全德也雖以寬裕溫柔發强剛毅言之或一於寬柔而欠於剛毅或一於剛毅而欠於寬柔則有偏倚之嘆未可爲全德矣我殿下智出百王學貫千古政令施措動遵規度豈有偏倚之嘆而第以近來懲討言之寬裕之德勝而剛毅之道不足有國刑政莫大於懲討而每當治逆輒以鎭安之盛德必欲感化太施寬縱之典梟獍之惡旣無孚感之效滋蔓之患莫之能遏而亂逆式月斯生是豈聖王生道殺人辟以止辟之義乎昨以懲討事有草草仰陳文字者雖不足有槪而惟願廓揮乾斷亟從群請焉上曰爾言好矣東稷曰此章曰見而民莫不敬言而民莫不信行而民莫不悅此與上章本諸身徵諸庶民之句同義帝王御民之道惟以修身爲根本而董仲舒之言曰正心以正朝廷正朝廷以正萬民其感應之捷甚於桴鼓風草也今我殿下學貫天人智出古今凡於萬化之原無毫髮未盡工夫正心如此則朝廷萬民之正特次第事耳然而朝廷之上刑賞得中義理夬伸然後朝廷正而萬民可以正矣近日朝象懲討不嚴亂逆滋生大義漸晦民志靡定其可曰朝廷正而萬民正乎或恐有欠於此章敬信悅之功化矣上番旣以懲討一事仰奏臣等昨以文字亦有仰陳今不敢更事瀆擾而伏願亟揮乾斷夬允群請焉上曰爾言好矣濟恭曰中庸之道不外於誠而天地之道亦不過於至誠無僞故自致萬物之各得其所也人君卽一天也化育萬物是在上之天也陶鎔萬民是在下之天也而惟其人君莅億兆之方不過得賢才而委任之拱已正南無爲而自化者殆若天地之雨潤風鼓萬物之各遂其生也而苟究其本則卽至誠無僞而合天地人其道一也一息之間斷非誠也一毫之未盡非誠也中庸一部雖不章章言誠而根本則專在於誠矣雖以五德言之寬裕溫柔發强剛毅者莫非至誠中出來而儒臣所陳强毅之加勉者意甚切實伏願殿下體念焉上曰卿言好矣好仁曰此章中小德川流大德敦厚云者可見體用之相須而卽人君出治之本也人君法此爲治則其本盛大其出無窮而仁政之及物者其效自至於廣大薄博而治惟徯志者也伏願殿下體念焉上曰卿言亦好矣上曰特進以下亦進文義可也坊等曰臣等則別無可陳者矣上命特進臺諫先退上曰大臣備局堂上引見賤臣承命出與領議政金致仁左議政李性源行漢城判尹鄭昌聖戶曹判書徐有隣禮曹判書李𡊠行副司直李在簡李柱國兼都承旨沈豐之行副司直徐有大開城留守洪秉纘行副司直金持默右副承旨洪仁浩事變假注書李羲觀偕入進伏訖致仁曰數日日氣始覺維夏此時聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣致仁曰向以兩司之不備不得行朝講事體極爲未安今日則臺諫登筵卽行法講誠幸矣上曰次對爲之可也致仁曰前因傳敎諸道改量察其量弊最甚處枚擧狀聞後擧行之意行會矣卽見慶尙監司金光默狀啓則以爲道內田政已於己卯戊戌等年通一道査陳旣經次次釐正而其中金海寧海河東昆陽眞寶迎日熊川漆原等八邑或處窮峽或處沿江潦漲汰落溝洫變易改量定界在所不已而或請待秋或請待明春又或請差待數年者蓋緣事力之不逮則强使及今爲之實非體聖敎循民情之意各依該邑所報退定其期使之預爲經紀待秋成次次擧行事請令廟堂稟處矣今以道臣狀辭見之金海等八邑固不可不改量正界而荐歉之餘民力未蘇此時經始之難其勢似然當初聖敎已示量宜闊狹之意依所請預爲經紀待秋成次次擧行事分付何如上曰依爲之出擧條致仁曰此統制使李漢豐狀啓也以爲渡海譯官所率人物合爲六十六名而手本中誤以六十八名報來回答書契齎來一款亦不擧論者雖由於漂流昏倒中未能覺察之致做錯之失疎漏之責不可以事勢之或然有所參恕問慰譯官李命和丁一星等罪狀請令廟堂稟處矣異域出使事面不輕而手本中人物數爻之誤增二名回答書契之初不擧論旣甚不謹亦涉疎忽此不可以一時做錯有所寬恕渡海譯官李命和丁一星令該府拿問處之何如上曰依爲之出擧條濟恭曰臣以平安兵營弊瘼有可以仰達者矣本營卽關西大關防也國家之所倚重者何如而府庫許多財貨皆因前後帥臣不謹典守或襲謬例公給營屬或緣牟利廣布商賈記簿之中雖有名色庫藏之內枵無餘儲雖以日前本營之報備局成冊見之天銀條初行書以一萬三千餘兩而盡歸於前後赴燕譯官所貸去年去年來不捧一錠時留庫懸以陸錢幾分雖非時兵使所作爲事之寒心莫此爲甚至若各山城封樁銀錢布木等物前人之多般拮据辛勤輸致櫃子另固鎖鑰又牢自以爲緩急有賴而後來之人全不顧惜以此爲自己生色之資傍近守宰之稍有勢力者請以貸用則掊鎖裂櫃無難出給文書所在半是虛錄若有嚴畏朝廷之心安敢如是況守宰一得此錢必放債民間利息則歸於官用民怨則從而四起城貨之旣藏還出固是可痛之甚而因是而用債之民畢竟散而之四此其可痛可憫又有甚於貨物之失矣臣意則無論監兵營所管凡係各山城輸致之物如或有以錢換銀以木改色不得不遷動之時則其出入去來必令具由狀聞然後始爲下手之意永爲定式實合事宜矣上曰領左相之意何如致仁曰各營閫公貨孰非軍需而關西則尤自別邊上重閫朝夕待變之地庫藏之枵然聞極寒心各山城銀錢木之雖係換作或改色等事必經狀聞後始許遷動云者僚相所奏固可爲救弊而旣知本營記簿之盡屬虛錄則亦宜思所以備儲之道別備雖非朝家限數勒定之事外而箕營內而禁營皆有是例今後爲帥臣者毋論多寡隨力自備歲以爲常則久後收效亦似不少矣性源曰西閫公貨之有名無實臣亦稔聞其弊矣蓋有力守宰一番請貸之後今年不報明年又不償長作臥債只收利條利專於官害遍於民豈非無義之甚乎臣意則摘奸庫在後嚴督準捧永杜借貸之路俾作緩急之用好矣至於自備則此在本閫之擧職如何耳自朝家恐不必酌定矣上曰入侍將臣中如有曾經平安兵使者亦陳所見可也柱國曰公貨虛錄果如右議政之所奏釐正收殺在於任人責成而旣有言端敢此仰達矣本營軍餉糶糴紊亂太半未捧姦竇百出初無盡捧之事當春分給之時輒以盡分彌縫事極寒心此後則另加嚴飭俾無如前之弊似好矣濟恭曰御將得人釐弊之言誠得其要矣以臣之見卽今資級可合人中趙圭鎭素爲西路人所憚待時兵使早晩遞歸以此人代之久其任而責其事則庶或有若干整頓之益矣上曰關防重地有此疎虞右相所奏之言極爲的當依此施行領左相言亦皆好矣凡事得人然後可責實效此右相言又好旣欲留意蘇弊則自有右相所薦之人時兵使改差可也出擧條性源曰平安兵營事旣有言端故敢此仰達矣安州一邑營本官還分之穀名色極浩大營穀則又盡分取耗雖使平均分給民猶不堪其苦近聞一境富實戶則盡拔還案別有所捧而只取貧殘中小戶以下全數勒分多或至累十包小不下十餘石民生何以不瘁糴政何以不紊乎隣族之俱困流逋之相續職由於此襲謬已久雖難一一溯論而分付該道安州營邑積年幻弄吏校數人爲先痛繩而向後則使之一從統戶均分俾無如前之弊事嚴飭何如上曰領右相之意何如致仁曰今聞僚相所奏糶糴事萬萬駭痛不可使聞南漢統還之法政宜用之於此邑復有犯者直以贓律論亦無不可矣濟恭曰安營糶糴之弊百孔千瘡奇奇怪怪有不可勝言而本州之拔還有捧尤是不可使聞於人從前襲謬之人雖不可一一摘發論勘自今爲始復有如前之弊則雖以贓律論亦非過矣安州旣如此則外此諸邑難保其必無此弊申飭道臣另加廉採嚴加禁斷斷不可已矣上曰此事發於筵席旣聞之矣不可但以不法言又不可但以民弊言朝廷有法禁宜自此等乖悖之事釐革卿等筵奏出擧條嚴飭該道來頭冒犯守令隨現置重典以懲日後可也出擧條上曰日昨擧條之批使卽謄示於卿等果已見之否趙時偉事其罪狀旣綻則實合誅殛而未卽處分者非惜於渠也其所持難亦有由焉吳翼煥事情狀雖可惡而此必有使之爲者則彰癉之方不係於一翼煥之生死且以字句間事遽爲處分有涉後弊故尙今靳允者意亦有在矣頃日卿等筵奏時未及措辭爲答乃有追下之擧矣致仁曰臣得見臺疏則實是近來中錚錚者誠可嘉尙矣上曰其疏比近來之陳腐亦不無開眼處矣致仁曰大抵翼煥之疏必有指使者將欲爲此等凶疏而豈有渠自獨判之理哉從前怪鬼之章疏必皆有苖脈根柢如出一轍則決知翼煥之非渠手中出也上曰此事端緖尙未覈出一向覆置有若蔭護者然予亦不知其何故也予之前後以此爲敎者亦屢矣而聽之者看作尋常伈泄度日此豈非可慨者乎今日廷臣動以究問翼煥爲言而此事亦何必問於渠哉領相之意亦以此事付諸朝廷而予意亦不無致疑於廷臣者雖以今一堂言之亦豈有盡不知之理乎若有知之者則曰知之可也旣知之則斷腕亦可也今雖曰不知而畢竟自綻則還不如趁今卽言之爲愈也上曰右相頃者所奏以爲決無嗾使之理云卿意則果如是乎濟恭曰翼煥之非獨判臣亦豈不知而爲今日臣子者孰敢以此等凶言指嗾構成乎此則似是必無之理也致仁曰若其指嗾者則其心之叵測尤非翼煥之比矣性源曰翼煥之原疏全篇都是怨懟之意古之敢諫直言者亦復何限而皆從明白說去豈有如翼煥之藏頭匿影閃忽叵測者乎此不可但以議訕言者也渠以鄕曲微匹荷朝家拂拭之恩至有掌憲之特授則於渠有何憤懟之事而誣衊聖德自歸於罔赦之科耶雖以此言之決知其非渠之所自判而必有暗地指使者矣上曰翼煥之疏始則汎看而所謂好惡云云句折甚爲礙眼故仍見其全篇則都是藏頭說話而不露姓名隱暎爲辭其下句語次次峥嶸其情狀始爲覺得矣雖在敵以下尙不可抑勒爲說況告君之辭乎此雖不露其姓名其意脈則專歸於領相而予以用領相之故受此醜詆者亦已明矣此莫非予之自反處而不能見孚於群下致使世道之至此亦誰咎哉外托進言之目內售怨懟之心者論其情狀非不可惡而第抉摘文字終非美事雖以成湯之聖德猶有恐爲後世口實之言予意亦然恐或有爲後弊之慮誠爲難處故欲待其罪案之自至綻露而不施重典者良以此也大抵此言分明有所起處必是渠所常聞之說也以此言之於翼煥亦何有關係耶又何必問於渠乎其根窩若存則久當自潰矣今若問之則適足以橫擔問言者之目矣致仁曰此事若自潰則誠幸矣而以今世道人心孰肯有自首者乎性源等曰若不嚴覈則必無自首之理矣上曰若不自首而至於自潰則其罪之罔赦非但浮於翼煥而已殆有甚於丙丁之諸賊矣今若知之而曰知之云爾則猶可屬於勿論之科而或可爲附諸生議之道矣予姑且待之以觀畢竟之如何矣昔在先朝以李遠疏指嗾事有命使自現之敎此卽五月二十三日而未及申時果有自現者其時以健元陵國忌齋宿於典設司乃以玄衮親臨建明門卽行鞫問之擧矣古人尙不言溫室樹則況此事係莫重之地者乎不得不親問者聖意有在矣予於此事亦待其自首者而尙此無聞亦可怪也等是死也則曷若自首而或歸於勿論之科耶致仁曰今雖不卽鞫問而亦不可仍以置之先爲加律係是不可已矣性源曰爲先囚之王府以待用刑之日則亦或有自首者矣上曰翼煥之疏其遣辭用意無一汎書者明有所指之人則決不可以字句間事論之而求之於言外徑定渠罪則猶恐爲後弊故只施譴削者此也在翼煥猶且如此除非翼煥之此等字句則決不可以抉摘深看於文字之間也而昨日一儒臣疏忽以字句間事苛刻爲說此風若不祛則誠可憫矣上命仁浩讀鄭萬始疏上曰仇解憎蟹云者此何義也右相曾見此文字乎濟恭曰臣亦見之而其義則未能詳知其何謂也上曰此乃惡夏賊而竝惡魯春之謂也蓋其深嫉之之義也反而言之則殆與愛人猶愛屋上烏之義也濟恭曰宋臣蘇軾詩句中亦似有此語矣上曰此疏此語不過斷章取義者也若知用此文字而反爲受困之資則初豈有以此書呈之理耶萬始所謂譬擬不倫物情駭惑云者視若眞有用意者然此風不祛則朝著之上豈有完人也哉直究其文字所出之處至曰以夏賊而比之於解系云寧有是理也豈可成說乎致仁曰以此爲言專由於深看之致矣上曰曾見先正送朱姓人序則亦有惡蠏愛蛛之喩夫先正尊朱之誠豈不及於李洪載懲討之心而亦引用此語東坡詩又有此引喩之語則斷章取義之不嫌於引用亦可知矣豈可尋其本文之出處驅勒爲說直加人以罔測之目乎若以一字一句而深看指摘則人孰有容喙者乎雖如翼煥之明有指的者猶嫌其涉於抉摘尙不置之於重典況萬萬異於此者乎此等之弊若不嚴加防塞則又不知有何樣習氣也豈非可憫者乎致仁曰萬始所謂夏賊之爲逆只在於一時字云者誠不成說矣上曰卿之看文何如此耶萬始此言非謂是也蓋謂只以一時字了當則反爲輕罪者也出於深斥之意也大抵其疏逐段見之辭理皆分明而但抉摘之習漸不可長且於李洪載雖無擬律者而語意則頗深重矣性源曰所謂物情駭惑云者猶可也而其下則尤深矣上曰近來事亦難矣以魯春事言之若不攻則謂之以爲夏賊右袒攻之則又以爲視之輕歇然則攻亦罪不攻亦罪語默皆罪豈不難哉於古亦有此等風習乎致仁曰載籍以來豈有如夏賊者乎上曰非但此也辛壬以前分黨之時亦有此等相驅之患耶致仁曰此則以忠逆義理秉執而今則異是漸有一節踰一節之患矣上曰萬始之疏亦異於朴瑞源疏語之無倫瘠矣李集斗之看花張樂何關於臣節而以此斷案已不成說又以一夏賊之目無難加之於人而至於宋民載則又有二夏賊之說夫窮天地亘萬古豈有如夏賊之爲逆而或云一夏賊或云二夏賊者豈非萬萬可駭乎且民載之疏又稱閔鍾顯以路人所知鍾顯之罪有何大段而至於路人所知耶擬律不定尙難免罪況擬人以惡逆者其罪當如何如許口氣風習不可不矯正矣上曰近來章疏中尹九宗疏則猶或有他語而其餘諸疏則無非陳腐之前例此等疏將焉用哉性源曰事關懲討則雖是陳腐之談亦無不可矣上曰無論彼疏此疏殆同一板此豈誠實之道乎有隣曰稅大同船還上納之時若有濫捧之弊則監色船人受困監色船人受困則末流之害轉及小民故日昨提飭之敎旣嚴且執手令下之日監色船人輩莫不歡抃感悅云外邑小民從可推知第是別營及各軍門上納實多矜惻者若其矯救釐革之方多般講究從當仰達而亦豈無小變小益之道乎別營卽本曹所管臣當另加申飭而至於軍門納所重比別營軍料大有間焉而其所濫捧殆有甚於別營世所稱宮營納一般痼弊而宮納旣祛營納尙存矣各營將臣若能仰體德意管束郞吏則決不敢因循謬習一向濫捧先以此意出擧條嚴飭俾有實效恐合事宜故敢此仰達矣上曰大臣之意何如致仁曰日昨所下飭敎臣亦奉見不勝感嘆各營將臣必皆仰體德意管束下隷使不敢復循謬習而自朝家更加嚴飭俾益警惕好矣上曰依爲之營納之弊猶不若別營納之弊且已甚侵虐之弊自可禁止亦不必過加操切以致繹騷以此分付各營至於別營事每聞南邑道伯守宰之還朝者未嘗不以此爲言軍糧雖重民瘼宜顧祛太甚禁太濫亦豈無其方乎訓局軍兵料米未聞有加升之效外邑民吏積弊徒見其倒懸不已此無他曹郞一任倉屬之藉誅求而然此等郞官隨現痛繩以謝軍民斷不可已如是申飭之後內而軍兵外而民吏無別般蒙惠蠲瘼之新效則卿則難免不飭之責該色郞官當定配於裝載邑倉屬令訓將査出尤無良者習陣日重棍嚴治使京外軍民知朝家撫恤之本意可也出擧條好仁曰老職推恩之類多有積滯之患無以分排差擬僉知中老病者合有改差之道故敢達矣上曰此非可奏之事若非特敎則不敢自下陳稟故僉知單付之規亦因先朝特敎故也改差與否非自朝家分付之事也何爲而有此奏耶好仁曰侍從父及前銜人果積滯故率爾陳達不勝惶悚矣上曰侍從父及前銜人爲幾何好仁曰臣雖聞之而未能記其姓名矣上曰旣以此爲奏則必有欲差之人而反謂以未記者亦不成說矣致仁曰老職僉知之限前遞改旣無下敎則非所當稟而拘牽煩達致勤聖敎兵曹判書鄭好仁從重推考何如上曰依爲之出擧條𡊠曰頃於園幸時善山府使李素以其九寸姪李用九之子欲爲其養孫上言啓下其後李素謂以彼家有十分難處之端決不可率養云而旋呈本曹請其罷養當初不能審愼遽然上言未免輕率而今此呈單亦出於不得已之擧則宜從其願臣曹回啓勿施何如上曰大臣之意何如致仁曰父子之倫何等至重而人家系后或有旣定復罷離合隨時者臣心常非之今此李素家事上言呈單先後屬耳此或爲有間歟卽聞禮判之言所請立後者是李用九之獨子云然則以禮以律元無許之之文當初上言已不免大錯矣性源曰人倫至重本家上言該曹覆奏判付允下之日父子之倫已定矣旣定旋離事係非常況聞禮判所奏則本非大宗又是獨子云以禮以律俱非可許當初徑先上言恐未免大段違例矣濟恭曰李素家旣非大宗所欲立後者又是獨子則當初上言旣違法例及其有大段難處之端然後旋請罷養終不免疎率矣上曰揆以禮與律俱有違舛且因禮堂言本事顚末旣詳知李素之欲奪大宗所欲後之人已可駭獨子之不得出繼昭載法文則初何敢越法煩籲旋以勿施更呈該曹亦豈有如許道理李素先罷後拿以示重人倫之意可也出擧條在簡曰忠淸道穀簿本來不足而常賑穀尤不成樣米不滿千石租不過十萬石而他道所無之詳定不足米上下每年殆近四千石實有難繼之患他無變通之道本道儲置米爲二萬餘石就其中一萬五千石移作常賑穀其代則兩南常賑米分排移作儲置事甚便當敢此仰達矣上曰大臣之意何如致仁曰俄於賓廳已聞惠堂之言矣兩南穀簿比湖西頗裕依其請移作恐無不可矣上曰依爲之出擧條漢謨曰今日講筵在於久曠之餘兩司之臣旣承飭敎入侍而及登筵席寂無一言伈泄退出其在臺體誠極駭然請掌令崔景岳獻納柳匡天竝施削職之典上曰生疎所致推考可也出擧條景岳曰臣倥疏譾劣百不猶人耳目之寄自知不稱而出入臺地洽滿十餘年矣未嘗出一言論一事以效一日之責則臣何敢以言官自居而柏府除旨忽下於半夜法講有命有待開門備員之飭敎故張皇出肅冒沒登筵生疎所致不善周旋欲奏所懷有違臺體至被玉署請削之擧臣儱侗不職之失於是乎著矣滿心慙恧惶汗沾背何可一刻晏然於臺次乎請命遞斥臣職上曰勿辭亦勿退待出擧條匡天曰臣以遐鄕疎跡猥廁從班十數年矣自知不稱無望堪承而薇垣新命忽下於半夜之中法講有命飭敎截嚴他不暇顧章皇出肅而初登筵席未諳臺體始進於大僚旣退之後至被玉署之請削縱荷聖度包容不賜允從特推之下滿心慙惶以此情踪其何敢一刻冒居於臺次乎請命遞斥臣職上曰勿辭亦勿退待出擧條漢謨曰臣之昨日所陳疏語雖極陳腐其義則懲討凡懲討之論三司之迭陳者固無別般新奇之語便同陳談雖不足有槪於聖心而此月卽何時也臣旣蒙肉骨之恩又經宮僚之任此時衷情尤當如何臣之所陳實非爲應文備數卽苦懇血忱也以時偉事言之臣旣以疏略陳而始也以國言之喧藉猶置疑信間而今則證左明白綻露無餘則是豈可一刻容貸於覆載之間哉適當此時雖不卽夬加嚴鞫克正王法而以此通天之極逆若是寬假伈泄仍以置之者古今天下寧有是理勿論荐棘與拿來固嘗爲先有所處分至於吳翼煥事俄者以抉摘文字之爲弊爲敎又以言者難以治之爲敎而惟彼翼煥之疏滿紙辭語都是陰慘叵測誣捏不道之說此等窮凶絶悖之疏豈可以抉摘論也亦豈可以言者論耶此則不可不窮覈其指使之根窩俄者以若有自首者則猶可爲生道爲敎顧今世道人心豈有呈身自首者乎必也嚴詰然後可以斯得今雖不允於臣等之請亦必有三司之繼陳者畢竟究覈正法在所不已何必遲待日後乎臣等昨日請施島棘之典矣俄者大僚有先囚南間之請此言儘爲的當矣前後所仰請者一竝亟賜允從是臣等區區之望也上曰已悉諭矣上曰政官牌招開政出榻敎命退諸臣以次退出